钦定古今图书集成/明伦汇编/官常典/第463卷 > 王元谟
## 钦定古今图书集成/明伦汇编/官常典/第463卷 > 王元谟

按《宋书》本传，“元谟，字彦德，太原祁人也。六世祖宏，河
东太守、绵竹侯。以从叔司徒允之难，弃官北居新兴，
仍为新兴、雁门太守。其自叙云尔。祖牢，仕慕容氏，为
上谷太守，陷慕容德，居青州。父秀早卒。元谟幼而不
群，世父蕤有知人鉴，常笑曰：‘此儿气概高亮，有太尉
彦云之风’。”武帝临徐州，辟为从事史。与语异之。少帝
末，谢晦为荆州，请为南蛮行参军、武昌太守。晦败，以
非大帅，见原。元嘉中，补长沙王义欣镇军中兵将军，
领汝阴太守。时魏攻陷滑台，执朱修之以归。元谟上
疏曰：“王途始开，随复沦塞，非惟天时，抑亦人事。虎牢、
滑台，岂惟将之不良，抑亦本之不固。本之不固，皆由
民惮远役。臣请以西阳之鲁阳，襄阳之南乡，发甲卒，
分为两道，直趣淆渑，征士无远傜之思，吏士有《屡休》
之歌。若欲以东国之众，经营牢、洛，道途既远，独克实
难。”元谟每陈北侵之策。上谓殷景仁曰：“闻王元谟陈
说，使人有封狼居意。”后为兴安侯义宾辅国司马、彭
城太守。义宾薨，元谟上表，以彭城要兼水陆，请以皇
子抚临州事，乃以孝武出镇。及大举北征，以元谟为
宁朔将军，前锋入河，受辅国将军萧斌节度。元谟向
碻磝，戍主奔走，遂围滑台，积旬不克。魏主拓跋焘率
大众号百万，鞞鼓之声，震动天地。元谟军众亦盛，器
械甚精，而元谟专依所见，多行杀戮。初围城，城内多
茅屋，众求以火箭烧之，元谟恐损亡军实，不从。城中
即撤坏之空地以为窟室。及魏救将至，众请发车为
营，又不从。将士多离怨。又营货利一匹布，责人八百
棃，以此倍失人心。及拓跋焘军至，乃奔退，麾下散亡
略尽。萧斌将斩之，沈庆之固谏曰：“佛狸威震天下，控
弦百万，岂元谟所能当？且杀战将以自弱，非良计也。”
斌乃止。初，元谟始将见杀，梦人告曰：“诵《观音经》千遍
则免。”既觉诵之，得千遍。明日将刑，诵之不辍。忽传呼
停刑，遣代守碻磝。江夏王义恭为征讨都督，以为碻
磝不可守，召令还。为魏军所追，大破之，流矢中臂。二
十八年正月，还至历城，义恭与元谟书曰：“闻因败为
成，臂上金疮，得非金印之征也。”元凶弑，立元谟为益
州刺史。孝武伐逆，元谟遣济南太守垣护之将兵赴
义。事平，除徐州刺史，加都督。及南郡王义宣与江州
刺史臧质反，朝廷假元谟辅国将军，拜豫州刺史，与
柳元景南讨。军屯梁山，夹岸筑偃月垒，水陆待之。义
宣遣刘谌之就臧质陈军城南。元谟留老弱守城，悉
精兵接战，贼遂大溃。加都督、前将军，封曲江县侯。中
军司马刘冲之白孝武，言元谟在梁山与义宣通谋。
上意不能明，使有司奏元谟多取宝货，虚张战簿，与
徐州刺史垣护之并免官。寻复为豫州刺史。淮上亡
命司马黑石推立夏侯方进为主，改姓李，名弘以惑
众，元谟讨斩之。迁宁蛮校尉、雍州刺史，加都督。雍土
多侨寓，元谟请土断流民，当时百姓不愿属籍，罢之。
其年，元谟又令九品已上租，使贫富相通，境内莫不
嗟怨。民间讹言元谟欲反。时柳元景当权，元景弟僧
景为新城太守，以元景之势，制令南阳、顺阳、上庸、新
城诸郡，并发兵讨元谟。元谟令内外晏然，以解众惑。
驰启孝武，具陈本末。帝知其虚，驰遣主书吴喜公抚
慰之。又答曰：“梁山风尘，初不介意。君臣之际，过足相
保，聊复为笑，伸卿眉头。”元谟性严，未尝妄笑。时人言
元谟眉头未曾伸，故帝以此戏之。后为金紫光禄大
夫，领太常，及建明堂，以本官领起部尚书，又领北选孝武狎侮群臣，随其状貌，各有此类。多须者谓之羊。
颜师伯缺齿，号之曰齴。刘秀之俭吝，呼为老悭。黄门
侍郎宗灵秀体肥，拜起不便，每至集会，多所赐与，欲
其瞻谢倾踣，以为欢笑。又刻木作灵秀父光禄勋叔
献像，送其家厅事。柳元景、垣护之并北人，而元谟独
受“老伧”之目。凡所称谓，四方书疏亦如之。尝为元谟
作《四时诗》曰：“堇荼供春膳，粟浆充夏餐。”“酱调秋菜，
白醝解冬寒。”又宠一崑䮗奴子，名曰“主”，常在左右，令
以杖击群臣，自柳元景以下，皆罹其毒。元谟寻迁平
北将军、徐州刺史，加都督。时北土饥馑，乃散私谷十
万斛、牛千头以赈之。转领军将军。孝武崩，与柳元景
等俱受顾命，以外监事委元谟。时朝政多阙，元谟以
严直不容，徙青冀二州刺史，加都督。少帝既诛颜师
伯、柳元景等，狂悖益甚，以领军征元谟子侄，咸劝称
疾。元谟曰：“吾受先帝厚恩，岂可畏祸苟免。”遂行。及至，
屡表谏诤，又流涕请缓刑去杀，以安元元。少帝大怒。
明帝即位，礼遇甚优。时四方反叛，以元谟为大统领
水军南讨，以脚疾听乘舆出入。寻除大将军、江州刺
史，副司徒、建安王于赭圻，赐以诸葛亮筒袖铠。顷之，
为左光禄大夫、开府仪同三司，领护军，迁南豫州刺
史，加都督。元谟性严克少恩，而将军宗越御下更苛
酷，军士谓之语曰：“宁作五年徒，不逢王元谟。元谟犹
自可，宗越更杀我。”年八十一薨，谥曰庄公。子深，早卒，
子缋嗣。